Ir-Regolament tal-Kummissjoni (KEE) Nru 3565/92
ta’ l-10 ta’ Diċembru, 1992
li jemenda r-Regolament (KEE) Nru 1054/73 dwar regoli dettaljati għal għajnuna fir-rigward ta’ dud tal-ħarir
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 845/72 ta’ l-24 ta’ April,1972 li jistabbilixxi ċerti miżuri biex iħeġġu t-trobbija tad-dud tal-ħarir [1], kif emendat l-aħħar bir-Regolament (KEE) Nru 2059/92 [2], u b’mod partikolari l-Artikolu 2(5) ta’ dan,
Billi l-Artikolu 3(1) tar-Regolament tal-Kummissjoni (KEE) Nru1054/73 [3], kif emendat bir-Regolament (KEE) Nru 683/74 [4], jipprovdi b’mod partikolari li dawk li jrabbu d-dud tal-ħarir għandhom jibagħtu l-applikazzjonijiet għall-għajnuna kull sena mhux aktar tard mit-30 ta’ Novembru, jew inkella jitilfu l-għajnuna kollha; billi l-konsegwenzi marbuta ma’ li tinqabeż l-iskadenza bi ftit biex jintbagħtu l-applikazzjonijiet għall-għajnuna kif imsemmi hawn fuq għandhom ikunu limitati filwaqt li jingħata kas tal-ħtieġa sew tal-proporzjonalità kif ukoll tat-tħaddim xieraq ta’ l-iskema ta’ għajnuna msemmija;
Billi bħala konsegwenza d-dispożizzjonijiet imsemmija għandhom ikunu emendati u l-partijiet interessati jibagħtu l-applikazzjonijiet tagħhom qabel ċerta data għandhom jikkwalifikaw għall-miżura mis-sena ta’ bejgħ 1991/92;
Billi l-miżuri li għalihom hemm provdut f’dan ir-Regolament huma bi qbil ma’ l-opinjoni tal-Kumitat ta’ Ġestjoni għall-Kittien u l-Qanneb,
ADOTTAT DAN IR-REGOLAMENT:
Artikolu 1
L-Artikolu 3(1) tar-Regolament (KEE) Nru 1054/73 huwa hawn mibdul b’dan li ġej:
"1. Tingħata għajnuna lil dawk li jrabbu d-dud tal-ħarir li jibagħtu l-applikazzjonijiet kull sena sat-30 ta’ Novembru, hlief f’każijiet ta’ forza maggiore.
Iżda, fejn applikazzjonijiet għall-għajnuna jintbagħtu:
- mhux aktar tard mill-31 ta’ Diċembru ta’ l-istess sena, tingħata żewġ terzi tal-għajnuna,
- mhux aktar tard mill-31 ta’ Jannar ta’ l-istess sena, tingħata terz tal-għajnuna,
Dawk li jrabbu jistgħu jibagħtu applikazzjoni waħda biss kull wieħed."
Artikolu 2
Dan ir-Regolament jidħol fis-seħħ fit-tielet jum wara li l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda japplika mis-sena ta’ bejgħ 1991/92 għal dawk il-partijiet konċernati li jibagħtu l-applikazzjoni tagħhom qabel l-1 ta’ Marzu, 1993 u li jipprovdu xhieda għas-sodisfazzjon ta’ l-Istat Membru konċernat li laħqu l-produzzjoni minima msemmija fl-Artikolu 2(b) tar-Regolament (KEE) Nru1054/73.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta’ Diċembru, 1992.